ડોનાલ્ડ ટ્રમ્પ અમેરિકાના પ્રમુખ બન્યા છે ત્યારથી અમેરિકામાં પણ કેટલાક લોકો ગભરાયા છે. તે કેવો નિર્ણય લેશે તેનો કોઈ ભરોસો હોતો નથી. અમેરિકા ઇમિગ્રન્ટ્સથી બનેલો દેશ છે. દુનિયાભરમાંથી ટેલેન્ટેડ લોકો અમેરિકા આવે છે અને એવી કંપનીઓનું સર્જન કરે છે, જે દુનિયાભરમાંથી નાણું અમેરિકા ઉસેડી લાવે છે. અમેરિકાની સમૃદ્ધિનું રહસ્ય આ હોવા છતાં બહારથી આવતા લોકો સામે ટ્રમ્પને વાંધો છે. તેમનો મુખ્ય વિરોધ મુસ્લિમ દેશોમાંથી આવતા લોકોનો છે, કેમ કે તેમને લાગે છે કે તેમાં અમેરિકાની સલામતી સામે જોખમ છે. પણ સમગ્ર રીતે તેમને વિદેશીઓ ગમતા નથી, કેમ કે તેમને લાગે છે કે અમેરિકનોની નોકરીઓ તેઓ લઈ લે છે. ડોનાલ્ડ ટ્રમ્પ વિશેની અનિશ્ચિતતા બીજા ક્ષેત્રમાં પણ છે. ડોનાલ્ડ ટ્રમ્પ લાંબું વિચારનારા નથી. ભાવિ પેઢીનું કે સમગ્ર માનવજાતનું કલ્યાણનું વિચારનારા નથી. મૂળે તો વેપારી માણસ છે, જેમને પોતાનો વેપાર ચાલે છે કે નહીં એકમાત્ર તેની ચિંતા હોય છે. રશિયા સામે ફરીથી શસ્ત્રોની સ્પર્ધા કરવા અને અંતરીક્ષમાં સેના ઊભી કરવા માટે અબજો રૂપિયા ખર્ચી નાખવા માટે ટ્રમ્પ તૈયાર થાય છે ત્યારે તેઓ કઈ દિશામાં જવા માગે છે તે સવાલ ઊભો થાય. ક્લાયમેટ ચેન્જ માટે દુનિયાના બધા દેશોની ચિંતા છે, પણ તેમાં અમેરિકા કઈ રીતે ભાગ ભજવી શકે તે માટે ટ્રમ્પ ચિંતા કરવા માગતા નથી. સમૃદ્ધ દેશ તરીકે તેઓ ભોગ આપવા માગતા નથી અને ચીન અને ભારત જેવા વિશાળ વસતિ ધરાવતા દેશોને દોષ દેવા માગે છે.